钦定古今图书集成/明伦汇编/氏族典/第557卷 > 《廖用贤尚友录》 > 司马师
## 钦定古今图书集成/明伦汇编/氏族典/第557卷 > 《廖用贤尚友录》 > 司马师

按《晋书景帝本纪》，“帝讳师，字子元，宣帝长子也。雅有
风彩，沉毅多大略。魏景初中，拜散骑常侍，累迁中护
军。宣帝将诛曹爽，独与帝潜画，事平，以功封长平乡
侯，寻加卫将军。宣帝薨，天子命帝以抚军将军辅政。
嘉平四年，迁大将军，加侍中，持节都督中外诸军事，
录尚书事。正元元年，天子与中书令李丰、后父光禄”
大夫张缉等谋以太常夏侯元代帝辅政。帝迎丰杀
之，元缉等皆夷三族。讽天子废后，天子深不自安。帝
潜谋废立，乃讽魏永宁太后下令收皇帝玺绶，以齐
王归藩，立高贵乡公髦，改元正元。天子诏帝登位相
国，进号大都督，假黄钺，入朝不趋，奏事不名，剑履上
殿。帝辞相国。二年正月，镇东大将军毋丘俭、扬州刺
史文钦举兵，帝统军征斩之。闰月，疾笃。辛亥，崩于许
昌，年四十八，谥曰“忠武。”晋国既建，追尊曰景王。武帝
受禅，上尊号曰“景皇帝”，陵曰峻平，庙称世宗。